Tehnička poboljšanja pomogla su da se zadrži visoka relevantnost statističkih rezultata, ali i da se postignu učinkovitija validacija i obrada podataka. Uz to, kontinuirano redovito prikupljanje opsežnih kvalitetnih metapodataka omogućilo je ocjenu i praćenje kvalitete ulaznih podataka. Po potrebi su poslana administrativna pisma kako bi se osigurala sukladnost s pravnim obvezama.

Komisija je u svibnju 2018. radi proširenja zahtjevâ za podatke o azilu i upravljanju migracijama donijela Prijedlog uredbe o izmjeni Uredbe. U Uredbi (EU) 2020/851 statistika o azilu i upravljanju migracijama znatno je ažurirana novim varijablama, detaljnijim podjelama i učestalijim prikupljanjem podataka za referentna razdoblja od 2021. nadalje. Novi zahtjevi trebali su se postupno uvoditi od datuma stupanja na snagu te uredbe, odnosno od 12. srpnja 2020. do 1. srpnja 2021. U skladu s člankom 11.a Uredbe Komisija je na opravdan zahtjev odobrila privremena odstupanja za 16 država članica. Eurostat će redovito pratiti napredak u potrebnim prilagodbama nacionalnih sustava izrade u pogođenim državama članicama. Dostupnost podataka već se poboljšala objavljivanjem mjesečnih (zahtjevi za azil) i tromjesečnih podataka (prvostupanjske odluke o azilu, vraćanja) od ožujka 2021. nadalje.

Ovo je četvrto izvješće Komisije o provedbi Uredbe, a prethode mu izvješća donesena 2012., 2015. i 2018. U njemu se prikazuju informacije o napretku koji su od 2018. države članice zajedno s Komisijom (Eurostat) ostvarile u provedbi Uredbe i predstavljaju sljedeći koraci za dodatno poboljšanje kvalitete tih statistika. U 2. odjeljku ukratko su izložene najvažnije promjene. U 3. odjeljku razmatraju se opći napredak i aspekti kvalitete statistika izrađenih za referentna razdoblja od 2018. do 2020. U 4. odjeljku opisuje se trenutačni rad na provedbi izmijenjenih statističkih zahtjeva za referentna razdoblja od 2021. nadalje i novih inicijativa za rješavanje rastućih potreba politike u narednim godinama. U 5. odjeljku nalazi se zaključak izvješća i navode se sljedeći koraci.

3.1.Relevantnost

Od izvješća iz 2018. cjelovitost prijenosa podataka općenito se zadržala na vrlo visokoj razini. Neki problemi ipak nisu riješeni, i to uglavnom kad je riječ o statistici o dablinskim postupcima.

Statistički podaci o migracijama i međunarodnoj zaštiti upotrebljavaju se za politike EU-a o migracijama, unutarnjim poslovima, zapošljavanju, socijalnim pitanjima, pravosuđu, vanjskim odnosima i ljudskim pravima. Komisija te podatke upotrebljava za pripremu redovitih izvješća, prijedloga politika i izvješća o provedbi propisanih zakonodavstvom EU-a te za provođenje analiza politika.

Za razdoblje od 2014. do 2020. statistika prikupljena na temelju Uredbe upotrebljavana je za utvrđivanje proračunskih sredstava dodijeljenih državama članicama u okviru Fonda za azil, migracije i integraciju (podnositelji zahtjeva za međunarodnu zaštitu, odobreni statusi zaštite, izdana odobrenja za boravak zbog određenih razloga i vraćanja) i Fonda za unutarnju sigurnost u području granica i viza (broj osoba koje prelaze vanjske granice, državljani trećih zemalja kojima je odbijen ulazak na vanjskim granicama). Slična pravila dodjele ponovno su predviđena za neke nove fondove EU-a za razdoblje 2021.–2027. Nacionalne omotnice u okviru novog Fonda za azil, migracije i integraciju (vidjeti bilješku 10.) temelje se na najnovijoj godišnjoj statistici Eurostata (koja obuhvaća prethodne tri kalendarske godine) o osobama koje su podnijele zahtjev za međunarodnu zaštitu ili im je ona odobrena, preseljenim osobama, broju državljana trećih zemalja sa zakonitim boravkom, osobama kojima su izdane prve boravišne dozvole, osobama koje su prisiljene napustiti državno područje i vraćenim osobama. Novi Instrument za financijsku potporu u području upravljanja granicama i vizne politike (kao dio Fonda za integrirano upravljanje granicama) oslanja se na najnoviju europsku statistiku o državljanima trećih zemalja kojima je odbijen ulazak na vanjskim kopnenim ili morskim granicama ili u zračnim lukama.

Tu statistiku upotrebljavaju i agencije EU-a koje djeluju u područjima povezanima s migracijama, kao što su Frontex i Europski potporni ured za azil, s kojima Eurostat blisko surađuje na prikupljanju podataka i statističkoj metodologiji. Dodatni su primjeri publikacije Centra znanja o migracijama i demografiji, koji djeluje u okviru Zajedničkog istraživačkog centra Komisije i Europske migracijske mreže. Tim publikacijama najviše pridonosi Eurostat sa statističkim podacima.

Naposljetku, statistiku redovito upotrebljavaju nacionalne uprave, međunarodne organizacije, akademski istraživači i skupine civilnog društva koje rade na širokom rasponu tema uključujući integraciju imigranata, razvoj i praćenje nacionalnih postupaka za azil i imigraciju te projekcije stanovništva i radne snage.

3.2.Preciznost

Općenito, države članice stalno održavaju statističku preciznost na visokoj razini ili je čak poboljšavaju. Međutim, još uvijek postoje određeni problemi povezani s preciznošću podataka o međunarodnim migracijama. Oni se odnose na premalu pokrivenost (tj. osoba ne prijavi svoje boravište) i preveliku pokrivenost (tj. osoba se ne odjavi jer često ne postoji obveza ili poticaj za to). Da bi se u tom području dodatno poboljšala preciznost, države članice razmjenjuju podatke s drugim državama članicama te upotrebljavaju tehnike procjene i dodatne administrativne izvore podataka. Sloboda kretanja unutar EU-a i pitanja zaštite osobnih podataka ograničavaju daljnja poboljšanja kvalitete statističkih podataka o migracijama, osobito u odnosu na građane EU-a koji se kreću i borave u drugoj državi članici.

3.3.Pravodobnost i točnost

Ovisno o vrsti podataka, rok za dostavljanje je od dva do dvanaest mjeseci nakon referentnog datuma ili završetka referentnog razdoblja. Automatiziranim postupcima preuzimanja podataka na nacionalnoj razini i redovitim Eurostatovim praćenjem općenito se osigurava pravodobna dostava podataka. Konkretno, rokovi za prijenos podataka većinom se poštuju, s trendovima uglavnom stalnog ili blagog rasta od 2018., a neka pitanja koja se odnose samo na statistiku o dablinskim postupcima još su uvijek neriješena. Drugi su sporadični problemi rijetki, na primjer izolirane smetnje zbog nedostupnosti osoblja ili kvarovi računalnih sustava. Pandemija bolesti COVID-19 nije utjecala na provedbu kalendara objava.

3.4.Dostupnost

Statistički podaci i metapodaci besplatno su dostupni na internetskim stranicama Eurostata pod temom Population (Stanovništvo). Osim toga, ta se statistika pojavljuje u redovito ažuriranim člancima pod nazivom Statistics Explained (Objašnjenja o statistici) i u zbirnim publikacijama kao što su Key figures on Europe (Ključni podaci o Europi) (izdanje iz 2020.) ili u Izvješću iz 2020. o utjecaju demografskih promjena (u kojem su prikazani podaci o migracijskim tokovima i ukupnom stanovništvu prema državljanstvu).

Statistika izrađena na temelju Uredbe i dalje je među najposjećenijim europskim statistikama. Od 2016. do danas „statistika o međunarodnim migracijama” na prvom je mjestu među tematskim odjeljcima na internetskim stranicama zbog konstantno visokog zanimanja korisnika. Slično tome, na internetskim stranicama Statistics Explained članak o statistici o migraciji i migrantskom stanovništvu koji se kontinuirano objavljuje etablirao se kao jedna od najposjećenijih stranica od 2016. Od 2018. Eurostat je izdao 42 publikacije o azilu i upravljanju migracijama. Članak Statistics Explained o godišnjoj statistici o azilu, koji se kontinuirano objavljuje, vrlo je popularan: od 2018. ostvaruje otprilike 200 000 pregleda godišnje. Te su statistike vrlo posjećene i na Eurostatovim kanalima društvenih mreža.

3.5.Usporedivost

Metodološke smjernice i smjernice za izradu statistike o međunarodnim migracijama, stjecanju državljanstva, azilu, provedbi imigracijskog zakonodavstva i boravišnim dozvolama već su dugo na snazi i redovito se poboljšavaju. One pomažu državama članicama da osiguraju usporedivost koja je načelno u skladu sa zakonodavstvom EU-a i međunarodnim preporukama.

Nakon dogovora s državama članicama o primjeni istih definicija dobi i iste podjele po tom kriteriju te oko definicije agregata u EU-u i dalje postoji visoka dosljednost statistike o međunarodnim migracijama sa zbirkama demografskih podataka obuhvaćenih Uredbom (EU) br. 1260/2013. Kako bi osigurao usporedivost, Eurostat provjerava jesu li primljeni podaci dosljedni interno i tijekom vremena te jesu li usporedivi među regijama i državama. Kad je riječ o usporedivosti među državama, Uredbom se utvrđuju usklađene definicije podataka o migracijskim tokovima. Najteže je bilo riješiti probleme u primjeni posebnih definicija koje se odnose na statistiku o migracijskim tokovima i stjecanju državljanstva. Od izvješća iz 2018. poslani statistički podaci o migracijama i stjecanju državljanstva uglavnom su ostali vrlo usklađeni. Ipak, na temelju Uredbe podaci o migrantskom stanovništvu mogu se temeljiti na definicijama uobičajenog, zakonitog ili registriranog boravišta. Ta se fleksibilnost primjenjuje da bi se dobili potpuno dosljedni podaci o stanovništvu na nacionalnoj razini na štetu smanjene usporedivosti među državama (vidjeti odjeljak 3.6.). To je jedno od polazišta za šire definicijsko i pojmovno usklađivanje statistike za demografiju i međunarodne migracije (vidjeti odjeljak 4.2.).

Definicije koje se odnose na statistiku o azilu i upravljanju migracijama uglavnom su u državama članicama dobro usklađene. U nekoliko država članica i dalje postoje specifični problemi, ali oni se najčešće odnose na podjele po potkategorijama. Eurostat u suradnji s nacionalnim stručnjacima priprema poseban pojmovnik za daljnje usklađivanje tih područja. Taj je rad već u poodmakloj fazi, a očekuje se da će pojmovnik biti objavljen 2021.

3.6.Dosljednost

U Uredbi se državama članicama ostavlja mogućnost da definiraju migrantsko stanovništvo kao stanovništvo s uobičajenim boravištem ili, ako to nije primjenjivo, sa zakonitim ili registriranim boravištem. Uredbom (EU) br. 1260/2013 od država članica zahtijeva se da osiguraju da podaci o stanovništvu iz njezina članka 3. budu u skladu s podacima o migrantskom stanovništvu propisanima člankom 3. stavkom 1. točkom (c) Uredbe (EZ) br. 862/2007 jer statističari i demografi sustavno upotrebljavaju te podatke o stanovništvu zajedno. Međutim, i dalje su prisutni opći problemi. Na primjer, zbog trenutačne razlike u usklađivanju među pravnim osnovama, definicije i primjene baze stanovništva između međunarodnih migracijskih tokova i drugih demografskih statistika nisu dovoljno usklađene. To će biti ključna točka kad se šire usklađivanje definicija i pojmova iz statistike o stanovništvu u cjelini, koje obuhvaća popis stanovništva, demografiju i međunarodne migracije, bude sveobuhvatnije razmatralo na razini EU-a (vidjeti odjeljak 4.2.).

Osim toga, Eurostat od 2018. nastoji ocijeniti dosljednost unutar područja (npr. u području azila ili boravišnih dozvola), ali i usklađenost među područjima (među statistikama o azilu, boravišnim dozvolama i međunarodnim migracijama). U tom su radu utvrđene i sinergije i razlike između statistika o prvim boravišnim dozvolama izdanima državljanima trećih zemalja i statistika o dugoročnoj međunarodnoj migraciji državljana trećih zemalja. Detaljniji zaključci objavljeni su u metapodacima Eurostata, a predstavljeni 2018. na radnom sastanku Gospodarske komisije Ujedinjenih naroda za Europu (UNECE) na temu statistike o migracijama.